नगर योजनाकार विभाग के वित्तायुक्त एवं प्रधान सचिव एसएस ढिल्लो ने 10 दिसंबर को वरिष्ठ योजनाकार को निर्देश जारी किया था कि गुड़गांव के जिन इलाकों में नहरी पानी की आपूर्ति हो रही है, वहां पर पीने के लिए भूमिगत जल का दोहन न हो पाए। विशेषकर बिल्डर इलाके में पीने के लिए भूमिगत जल के दोहन पर तत्काल नकेल कसी जाए। इसके बाद 11 दिसंबर को ही बिल्डरों को दस दिन के अंदर नहरी पानी का कनेक्शन लेने का नोटिस दिया गया। इसकी मियाद 21 दिसंबर को खत्म हो गई। इसके बाद संबंधित विभाग ने हुडा प्रशासक को रिपोर्ट सौंप दी। इससे पहले की कार्रवाई शुरू हो पाती, बिल्डरों ने कनेक्शन लेने के लिए अतिरिक्त समय की मांग कर दी। इसके बाद समय बढ़ा दिया गया। इस संबंध में हुडा प्रशासक डॉ. प्रवीण कुमार का कहना है कि चंदू बुढेड़ा वाटर ट्रीटमेंट प्लांट की क्षमता बढ़ाई जा रही है। इसकी क्षमता बढ़ने के बाद 82 एमजीडी पानी की आपूर्ति रोजाना होगी। योजना के तहत फरवरी 2013 तक शहर की मास्टर जलापूर्ति की लाइनों में लीकेज आदि की समस्या दूर कर ली जाएगी।